Covid-19: Geen vullis verwyder in Knysna ná werker sterf | Netwerk24
Covid-19: Geen vullis verwyder in Knysna ná werker sterf
30 Junie 2020 14:59
'n Vullisverwyderaar van Knysna is moontlik aan Covid-19-verwante oorsake dood.
As 'n voorsorgmaatreël en om die veiligheid van die werknemers en die publiek te verseker sal geen vullis dus tot 5 Julie in die dorp verwyder word nie, sê die munisipaliteit in 'n verklaring.
Volgens die munisipaliteit is dit nie bevestig nie, maar daar is 'n moontlikheid dat die vullisverwyderaar se dood die naweek met die Covid-19-virussiekte verband hou.
Die vullisverwyderingsafdeling is hierna as voorsorgmaatreël gesluit. Die oorledene se medewerkers is in self-isolasie en sal siftings ondergaan en getoets word indien dit nodig blyk te wees.
Die vragmotors wat vullis verwyder en die betrokke geboue sal ook ontsmet word.
Vullis sal wel in Sedgefield, Buffelsbaai, Karatara en Rheenendal in Knysna se munisipale gebied verwyder word. Die oorlaaistasie vir vullis sal van Maandag tot Vrydag van 07:30 tot 13:00 oop wees.
Dr. Louis Scheepers, Knysna se waarnemende munisipale bestuurder, sê in die verklaring dat die personeel en die publiek se veiligheid voorkeur geniet en dat die nodige protokolle gevolg word. Alle noodsaaklike werknemers is voorsien van beskermende kleredrag en die riglyne van die departement van gesondheid word gevolg, soos om die daaglikse neem van koors en om seker te maak dat 'n gesonde afstand in die werkplek gehandhaaf word.